
Gyémántvasalt munkadarab-felületek felületi érdességének 3D-s vizsgálata

Napjainkban jelentős figyelmet fordítanak az olyan befejező fémmegmunkálásokra, mint a gyémántvasalás. A gyémántszerszámos felületvasalás a finomfelületi megmunkálások csoportjába tartozik, az eljárással javítható a felületi érdesség, a felület keménysége, mikro-szerkezete. Így a gyémántvasalás helyettesítheti, illetve sok esetben hatásosabbnak is bizonyul a hagyományos finomfelületi megmunkálásoknál (pl. köszörülés, leppelés, polírozás). Az eljárást használják külső és belső hengeres felületek megmunkálásakor, fő alkalmazási területét pedig az autóipari főtengelyek, a belső és külső csapágy futógyűrűk, stb. alkotják.
A munkadarab felület érdességének csökkenését és a felületi réteg szilárdulását a megmunkálandó anyagnál jóval keményebb anyagú szférikus felületű szerszám és a szilárdítandó felület csúszási súrlódásakor végbemenő kölcsönhatás eredményezi. Az eljárás elve, hogy a nyomószerszám (golyó vagy henger) adott technológiai paraméterekkel végighalad a megmunkálandó darab felületén.
A felületi tulajdonságokat befolyásoló paraméterek közé tartozik a vasalási előtolás, sebesség, erő, a vasalási ismétlési szám, a vasalórész anyaga, a munkadarab anyaga, a vasaló gyémánt mérete, valamint a kenőanyag.
Dolgozatomban ezeknek a paramétereknek a felületminőségre gyakorolt hatását vizsgálom és kívánom bemutatni egy adott külső hengeres alkatrész megmunkálása során, a kapott eredményeket mérőszámokkal is összehasonlítva, az optimális technológiai adatok kiválasztása céljából.



